title: KOMISJONI RAKENDUSMÄÄRUS (EL) …/…, millega muudetakse komisjoni määrust (EÜ) nr 429/2008 Euroopa Parlamendi ja nõukogu määruse (EÜ) nr 1831/2003 rakendamise üksikasjalike eeskirjade kohta seoses taotluste koostamise ja esitamise ning söödalisandite hindamise ja lubamisega

text:
               KOMISJONI RAKENDUSMÄÄRUS (EL) …/…,

               26.11.2020,

               millega muudetakse komisjoni määrust (EÜ) nr 429/2008 Euroopa Parlamendi ja nõukogu määruse (EÜ) nr 1831/2003 rakendamise üksikasjalike eeskirjade kohta seoses taotluste koostamise ja esitamise ning söödalisandite hindamise ja lubamisega

               (EMPs kohaldatav tekst)

               EUROOPA KOMISJON,

               võttes arvesse Euroopa Liidu toimimise lepingut,

               võttes arvesse Euroopa Parlamendi ja nõukogu 22. septembri 2003. aasta määrust (EÜ) nr 1831/2003 loomasöötades kasutatavate söödalisandite kohta,
                  1
                eriti selle artikli 7 lõiget 4,

               olles konsulteerinud Euroopa Toiduohutusametiga

               ning arvestades järgmist:

               (1)Komisjoni määruses (EÜ) nr 429/2008
                  2
                on sätestatud määruse (EÜ) nr 1831/2003 rakendamise üksikasjalikud eeskirjad seoses söödalisandeid käsitlevate loataotluste koostamise ja esitamisega ning selliste taotluste hindamisega.

               (2)Euroopa Parlamendi ja nõukogu määruse (EL) 2019/1381
                  3
                eesmärk on suurendada toidutarneahelas liidu tasandi riskihindamise läbipaistvust ja kestlikkust. Sel põhjusel on nimetatud määrusega muudetud Euroopa Parlamendi ja nõukogu määrust (EÜ) nr 178/2002
                  4
                ning määrust (EÜ) nr 1831/2003, et suurendada söödalisandite lubadega seotud menetluste läbipaistvust.

               (3)Sektorite eripära arvessevõtmiseks on määrusega (EL) 2019/1381 muudetud määruse (EÜ) 1831/2003 sätteid, mis on seotud läbipaistvuse ja konfidentsiaalsusega.

               (4)Söödalisandite lubadega seoses on määrusega (EL) 2019/1381 määruses (EÜ) nr 178/2002 tehtud muudatustel otsene mõju ka määruses (EÜ) nr 429/2008 sätestatud nõuetele taotlemistoimikute koostamise ja esitamise kohta, kuna neid nõudeid tuleb järjepidevuse ja õiguskindluse huvides kohandada. Määrust (EÜ) nr 429/2008 tuleks muuta, et kehtestada taotlemistoimikute koostamist ja esitamist käsitlevad vajalikud lisasätted.

               (5)Eelkõige tuleks kohandada määruse (EÜ) nr 429/2008 sätteid seoses konfidentsiaalsustaotlustega, loataotlust toetavate andmete ja teabe vorminguga, mis peaks olema elektrooniline ja vastama standardandmevormingule, toimiku kokkuvõtte mõistega tulenevalt määruses (EL) 2019/1381 sätestatud läbipaistvuspõhimõttest ning viidetega uuringutele, millest on teatatud vastavalt määruse (EÜ) nr 178/2002 artiklile 32b.

               (6)Käesolevat määrust tuleks kohaldada alates 27. märtsist 2021 ning taotluste ja toimikute suhtes, mis esitatakse alates sellest kuupäevast; see on ka määruse (EL) 2019/1381 kohaldamise alguskuupäev.

               (7)Määrust (EÜ) nr 429/2008 tuleks seega vastavalt muuta.

               (8)Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,

               ON VASTU VÕTNUD KÄESOLEVA MÄÄRUSE:

               Artikkel 1

               Määruse (EÜ) nr 429/2008 muutmine

               Määrust (EÜ) nr 429/2008 muudetakse järgmiselt.

               (1)Artikli 2 lõige 2 asendatakse järgmisega:

               „2.
                     Enne Euroopa Parlamendi ja nõukogu määruse (EÜ) nr 178/2002(*) artikli 39f kohaste standardandmevormingute vastuvõtmist esitatakse taotlus ja toimik komisjoni kättesaadavaks tehtud elektroonilise esitamise süsteemi kaudu elektroonilises vormis, mis võimaldab dokumentide allalaadimist ja trükkimist ning neis otsingute tegemist. Pärast määruse (EÜ) nr 178/2002 artikli 39f kohaste standardandmevormingute vastuvõtmist esitatakse taotlus ja toimik komisjoni kättesaadavaks tehtud elektroonilise esitamise süsteemi kaudu vastavuses kõnealuste standardandmevormingutega.

               (*)
                     Euroopa Parlamendi ja nõukogu 28. jaanuari 2002. aasta määrus (EÜ) nr 178/2002, millega sätestatakse toidualaste õigusnormide üldised põhimõtted ja nõuded, asutatakse Euroopa Toiduohutusamet ja kehtestatakse toidu ohutusega seotud menetlused (EÜT L 31, 1.2.2002, lk 1).“

               (2)I ja II lisa muudetakse vastavalt käesoleva määruse lisale.

               Artikkel 2
               Jõustumine ja kohaldamine

               Käesolev määrus jõustub kahekümnendal päeval pärast selle avaldamist Euroopa Liidu Teatajas.

               Seda kohaldatakse alates 27. märtsist 2021 ning taotluste ja toimikute suhtes, mis esitatakse alates sellest kuupäevast.

               Käesolev määrus on tervikuna siduv ja vahetult kohaldatav kõikides liikmesriikides.

               Brüssel, 26.11.2020

                     Komisjoni nimel

                     president
                     Ursula VON DER LEYEN

                     (1)

                        ELT L 268, 18.10.2003, lk 29.

                     (2)

                        Komisjoni 25. aprilli 2008. aasta määrus (EÜ) nr 429/2008 Euroopa Parlamendi ja nõukogu määruse (EÜ) nr 1831/2003 rakendamise üksikasjalike eeskirjade kohta seoses taotluste koostamise ja esitamise ning söödalisandite hindamise ja lubamisega (ELT L 133, 22.5.2008, lk 1).

                     (3)

                        Euroopa Parlamendi ja nõukogu 20. juuni 2019. aasta määrus (EL) 2019/1381, mis käsitleb toiduahela ELi tasandi riskihindamise läbipaistvust ja kestlikkust ning millega muudetakse määrusi (EÜ) nr 178/2002, (EÜ) nr 1829/2003, (EÜ) nr 1831/2003, (EÜ) nr 2065/2003, (EÜ) nr 1935/2004, (EÜ) nr 1331/2008, (EÜ) nr 1107/2009 ja (EL) 2015/2283 ning direktiivi 2001/18/EÜ (ELT L 231, 6.9.2019, lk 1).

                     (4)

                        Euroopa Parlamendi ja nõukogu 28. jaanuari 2002. aasta määrus (EÜ) nr 178/2002, millega sätestatakse toidualaste õigusnormide üldised põhimõtted ja nõuded, asutatakse Euroopa Toiduohutusamet ja kehtestatakse toidu ohutusega seotud menetlused (EÜT L 31, 1.2.2002, lk 1).

    ---documentbreak---

                  ET

                  LISA

               Määruse (EÜ) nr 429/2008 I ja II lisa muudetakse järgmiselt.

               1)
                     I lisa punkt 1.5 asendatakse järgmisega:

                „1.5.
                     Lisad:

               □
                     täielik toimik;

               □
                     toimiku kokkuvõte vastavalt määruse (EÜ) nr 1831/2003 artikli 7 lõike 3 punktile h;

               □
                     toimiku teaduslik kokkuvõte;

               □
                     ammendav teave seoses uuringutest teatamisega vastavalt määruse (EÜ) nr 178/2002 artiklile 32b;

               □
                     määruse (EL) nr 1831/2003 artikli 18 kohane konfidentsiaalsustaotlus;

               □
                     taotleja(te) haldusandmete koopia;

               □
                     kolm söödalisandi proovi ühenduse tugilaborisse saatmiseks vastavalt määruse (EÜ) nr 1831/2003 artikli 7 lõike 3 punktile f;

               □
                     ühenduse tugilaborile: ohutuskaart;

               □
                     ühenduse tugilaborile: sertifikaat identifitseerimise ja analüüsi kohta;

               □
                     kinnitus ühenduse tugilaborile lõivu maksmise kohta (komisjoni määruse (EÜ) nr 378/2005(*) artikkel 4).

               _____________________

               (*)
                     Komisjoni 4. märtsi 2005. aasta määrus (EÜ) nr 378/2005 Euroopa Parlamendi ja nõukogu määruse (EÜ) nr 1831/2003 üksikasjalike rakenduseeskirjade kohta seoses ühenduse tugilabori ülesannete ja kohustustega söödalisandite loataotluste puhul (ELT L 59, 5.3.2005, lk 8.“

               2)
                     II lisa muudetakse järgmiselt:

               a) jaotises „Üldtingimused“ asendatakse eelviimane lõik enne pealkirja „Ohutuse hindamine“ järgmisega:

               „Kõik toimikud peavad sisaldama kokkuvõtet ja teaduslikku kokkuvõtet, et võimaldada asjaomase söödalisandi identifitseerimist ja kirjeldamist.“;

               b) I jao punkti 1.1 pealkiri asendatakse järgmisega:

               „1.1.
                     Määruse (EÜ) nr 1831/2003 artikli 7 lõike 3 punkti h kohane kokkuvõte“;

               c) punkti 1.1.1 alapunkt d asendatakse järgmisega:

               „d)
                     söödalisandi ohutuse ja tõhususe uuringute tulemused ning ammendav teave seoses uuringutest teatamisega vastavalt määruse (EÜ) nr 178/2002 artiklile 32b;“.


title: KOMISJONI RAKENDUSMÄÄRUS (EL) / , millega kehtestatakse Euroopa Parlamendi ja nõukogu määruse (EL) 2018/858 rakenduseeskirjad seoses sõidukite, süsteemide, osade ja eraldi seadmestike turujärelevalve funktsionaalsete nõuetega

text:
               KOMISJONI RAKENDUSMÄÄRUS (EL) …/…,

               7.2.2022,

               millega kehtestatakse Euroopa Parlamendi ja nõukogu määruse (EL) 2018/858 rakenduseeskirjad seoses sõidukite, süsteemide, osade ja eraldi seadmestike turujärelevalve funktsionaalsete nõuetega

               EUROOPA KOMISJON,

               võttes arvesse Euroopa Liidu toimimise lepingut,

               võttes arvesse Euroopa Parlamendi ja nõukogu 30. mai 2018. aasta määrust (EL) 2018/858 mootorsõidukite ja mootorsõidukite haagiste ning nende jaoks ette nähtud süsteemide, osade ja eraldi seadmestike tüübikinnituse ja turujärelevalve kohta, ning millega muudetakse määruseid (EÜ) nr 715/2007 ja (EÜ) nr 595/2009 ning tunnistatakse kehtetuks direktiiv 2007/46/EÜ,
                  1
                eriti selle artikli 8 lõiget 15, artikli 9 lõiget 5 ja artikli 13 lõiget 10,

               ning arvestades järgmist:

               (1)Määruse (EL) 2018/858 artikli 8 lõike 15 kohaselt on komisjonil õigus sätestada ühetaolised kriteeriumid, et kindlaks määrata piisav ulatus sõidukite, süsteemide, osade ja eraldi seadmestike vastavuskontrollide puhul, mida turujärelevalveasutused peavad tegema kõnealuse määruse artikli 8 lõike 1 kohaselt. Samuti on komisjonil õigus sätestada ühetaolised kriteeriumid kavandatud turujärelevalvekontrollide ülevaate vormi kohta, mille liikmesriigid peavad esitama jõustamisalase teabe vahetamise foorumile (edaspidi „foorum“) vastavalt määruse (EL) 2018/858 artikli 8 lõikele 6. Lisaks on komisjonil õigus sätestada ühetaolised kriteeriumid vastavuskontrolli tulemuste aruande vormi kohta, mille liikmesriigid peavad esitama foorumile kõnealuse määruse artikli 8 lõike 7 kohaselt.

               (2)Selleks et tagada tõhus nõuetele vastavuse tagamise mehhanism ja kehtestada turujärelevalveasutustele ühtsed nõuded sõidukite, süsteemide, osade ja eraldi seadmestike katsetamiseks valimiseks, tuleks sätestada vastavuskontrolli piisava ulatuse kehtestamise kriteeriumid. Kuna nõuetele vastavuse kontrolli ei saa kohaldada ühtemoodi, sest igas liikmesriigis on sõidukite, registreeritud sõidukite või kaebuste arv erinev, on oluline, et need kriteeriumid hõlmaksid eri elemente, mida saab kasutada vastavalt asjaomase liikmesriigi iseärasustele. Need kriteeriumid peaksid sisaldama iga liikmesriigi puhul dokumentide kontrolli sagedust, registreeritud sõidukite arvu ja tehtud katsete arvu.

               (3)Selleks et hõlbustada liikmesriikide turujärelevalvekontrollide iga-aastast planeerimist ja tagada, et vastavuskontrolli tulemuste kohta antakse aru ühtmoodi, on vaja kehtestada ühetaolised kriteeriumid vormi kohta, mida liikmesriigid peavad kasutama, kui nad esitavad foorumile põhjaliku ülevaate kavandatud turujärelevalvekontrollidest, millele on osutatud määruse (EL) 2018/858 artikli 8 lõikes 6, ja vastavuskontrolli järelduste aruande, millele on osutatud kõnealuse määruse artikli 8 lõikes 7. Kavandatud turujärelevalvekontrollide ülevaate vorm peaks sisaldama teavet katsetatud sõidukite, süsteemide, osade ja eraldi seadmestike, asjaomaste kontrollitud õigusaktide ja katsete kavandamise kohta. Vastavuskontrolli tulemusi käsitleva aruande vorm peaks sisaldama teavet kehtestatud riskihindamispõhimõtete kohta ja läbiviidud tegevuste analüüsi.

               (4)Määruse (EL) 2018/858 artikli 9 lõike 5 kohaselt on vaja täpsustada andmed, mille tootjad peavad komisjonile vastavuskontrolli eesmärgil tasuta avalikustama.

               (5)Määruse (EL) 2018/858 artikli 13 lõike 10 teise lõigu kohaselt on vaja täpsustada andmed, mille tootjad peavad kolmandatele isikutele tasuta avalikustama nimetatud lõike esimese lõigu kohaselt, et kõnealused kolmandad isikud saaksid neid kasutada katsete läbiviimisel võimalike nõuetele mittevastavuste avastamiseks.

               (6)Määruse (EL) 2018/858 artikli 13 lõike 10 teise lõigu kohaselt on vaja täpsustada kolmandate isikute poolt täidetavad nõuded nende õigustatud huvi tõendamiseks seoses avaliku ohutuse või keskkonnakaitsega ja asjakohaste ülevaatuskohtade kasutamiseks ning tagada, et nende korraldus ja toimimine on täiesti erapooletu ja sõltumatu.

               (7)Tagamaks, et kolmandad isikud on võimelised tegema vastavuskontrolle kooskõlas määruse (EL) 2018/858 II lisas loetletud õigusaktides sätestatud nõuetega, peaksid nende katsearuanded vastama komisjoni rakendusmääruses (EL) 2020/683
                  2
                sätestatud vormile ning täitma ülevaatuskohtade asjakohasuse ja kvaliteedi nõudeid.

               (8)Määruse (EL) 2018/858 artikli 8 lõike 15, artikli 9 lõike 5 ja artikli 13 lõike 10 kohaselt võetavad meetmed käsitlevad sõidukite, süsteemide, osade ja eraldi seadmestike vastavuskontrolli. Need meetmed on sisuliselt seotud nende reguleerimiseseme ja kontekstiga, milles neid kohaldatakse. Seepärast on järjepideva vastavuskontrolli saavutamiseks asjakohane võtta käesolev määrus vastu kõigi kolme sätte alusel.

               (9)Käesolevas määruses sätestatud meetmed on kooskõlas mootorsõidukite tehnilise komitee (TCMV) arvamusega,

               ON VASTU VÕTNUD KÄESOLEVA MÄÄRUSE:

               Artikkel 1

               Vastavuskontrolli piisava ulatuse kindlaksmääramise kriteeriumid

               Turujärelevalveasutuste teostatavate sõidukite, süsteemide, osade ja eraldi seadmestike vastavuskontrollide piisav ulatus määratakse kindlaks järgmiste kriteeriumide alusel:

               (a)eelneval aastal asjaomases liikmesriigis registreeritud sõidukite, süsteemide, osade ja eraldi seadmestike dokumentide kontrollimise sagedus;

               (b)katsete arv aastas, võttes arvesse määruse (EL) 2018/858 artikli 8 lõigetes 2 ja 3 sätestatud nõudeid;

               (c)määruse (EL) 2018/858 II lisas loetletud õigusaktide ohujärjestus, mis põhineb riski suurusel ja ohu esinemise tõenäosusel;

               (d)asjaomases liikmesriigis eelneval aastal registreeritud uute sõidukite arv markide ja kaubanimede kaupa;

               (e)põhjendatud kaebused sõidukite margi ja kaubanime kohta viimase kolme aasta jooksul;

               (f)viimase kolme aasta jooksul foorumil vahetatud teave;

               (g)kolmandate isikute poolt viimase kolme aasta jooksul avaldatud katsetulemused, mis vastavad artiklis 6 sätestatud nõuetele;

               (h)katsete protsent registreeritud sõidukite arvu kohta ja juhuvalimiks määratud katsete protsent.

               Artikkel 2

               Kavandatud turujärelevalvekontrollide ülevaate vorm

               Ülevaade määruse (EL) 2018/858 artikli 8 lõikes 6 osutatud kavandatud turujärelevalvekontrollidest esitatakse foorumile käesoleva määruse I lisas esitatud vormis.

               Artikkel 3

               Vastavuskontrollile järgnevate leidude aruande vorm

               Aruanne oma leidude kohta pärast määruse (EL) 2018/858 artikli 8 lõikes 7 osutatud vastavuskontrolli katseid esitatakse foorumile käesoleva määruse II lisas esitatud vormis.

               Artikkel 4

               Andmed, mille tootjad peavad vastavuskontrolli eesmärgil komisjonile kättesaadavaks tegema

               Andmed, mille tootjad peavad määruse (EL) 2018/858 artikli 9 kohaste katsete ja kontrollide tegemiseks komisjonile kättesaadavaks tegema, hõlmavad järgmist:

               (a)parameetrid ja seadistused, mis on vajalikud tüübikinnituskatsete ajal kohaldatud katsetingimuste täpseks kordamiseks, sealhulgas kõik määruse (EL) 2018/858 artiklis 30 osutatud katsearuanded ning teave, mis on vajalik kõnealuses määruses (EL) 2018/858 ja selle II lisas loetletud õigusaktide kohaselt nõutavate katsete ja kontrollide tegemiseks;

               (b)määruse (EL) 2018/858 II lisas loetletud õigusaktidega nõutavad laiendatud dokumendipaketid, sealhulgas teave täiendavate heitestrateegiate kohta kooskõlas määruse (EL) 2017/1151 I lisa 3.a liitega
                  3
               ;

               (c)sõidukite heitkoguste katsetamise läbipaistvuse tagamise pakett, mida on kirjeldatud määruse (EL) 2017/1151 II lisa punktis 5.9;

               (d)iga katsetatava sõiduki vastavustunnistuse koopia;

               (e)kogu muu katsete tegemiseks vajalik asjakohane tehniline teave.

               Artikkel 5

               Andmed, mille tootjad peavad võimalike mittevastavuste avastamise eesmärgil komisjonile kättesaadavaks tegema

               Andmed, mille tootjad peavad määruse (EL) 2018/858 artikli 13 lõike 10 kohaselt komisjonile kättesaadavaks tegema, hõlmavad järgmist:

               (a)parameetrid ja seadistused, mis on vajalikud tüübikinnituskatsete ajal kohaldatud katsetingimuste täpseks kordamiseks, sealhulgas kõik määruse (EL) 2018/858 artiklis 30 osutatud katsearuanded ning teave, mis on vajalik kõnealuses määruses (EL) 2018/858 ja selle II lisas loetletud õigusaktide kohaselt nõutavate katsete ja kontrollide tegemiseks;

               (b)laiendatud dokumendipaketid, mida nõutakse määruse (EL) 2018/858 II lisas loetletud õigusaktide alusel, sealhulgas teave täiendavate heitestrateegiate kohta vastavalt määrusele (EL) 2017/1151, I lisa 3.a liitele ja määruse (EL) nr 582/2011 I lisa 11. liitele;

               (c)sõidukite heitkoguste katsetamise läbipaistvuse tagamise pakett, mida on kirjeldatud määruse (EL) 2017/1151 II lisa punktis 5.9;

               (d)iga katsetatava sõiduki vastavustunnistuse koopia;

               (e)kogu muu katsete tegemiseks vajalik asjakohane tehniline teave.

               Artikkel 6

               Nõuded, mille kohaselt kolmandad isikud peavad tõendama oma õigustatud huvi ja asjakohaste ülevaatuskohtade kasutamist

               1. Selleks et tõendada määruse (EL) 2018/858 artikli 13 lõike 10 kohaselt oma õigustatud huve avaliku julgeoleku või keskkonnakaitse valdkonnas, peavad kolmandad isikud vastama järgmistele nõuetele:

               (a)nad on liikmesriigi õiguse alusel asutatud füüsilised või juriidilised isikud;

               (b)nad on valitsusvälised ja mittetulunduslikud;

               (c)nad ei tohi olla seotud tüübikinnituse aspektidega ega sõiduki, süsteemi, osa või eraldi seadmestiku konstrueerimise, tootmise, tarnimise või hooldamise protsessiga;

               (d)nad esitavad deklaratsiooni selle kohta, et järgivad ärisaladuse kaitse ja isikuandmete säilitamise kontekstis konfidentsiaalsust ning et nende töötajad kaitsevad ametisaladusena kogu tootjate esitatud teavet, sealhulgas ELi tüübikinnitustunnistuse ja selle lisade ning artikli 5 kohaselt kättesaadavaks tehtud andmete osas;

               (e)nad tõendavad, et kasutavad asjakohaseid katserajatisi vastavalt käesoleva artikli lõike 2 nõuetele.

               2. Tõendamaks, et kolmandad isikud kasutavad nõuetele vastavuse kontrollimiseks ja katsetamiseks asjakohaseid ülevaatuskohti, peavad need kohad vastama järgmistele nõuetele:

               (a)nad ei osale nende hinnatava, katsetatava või kontrollitava sõiduki, süsteemi, osa või eraldi seadmestiku projekteerimises, tootmises, tarnimises või hooldamises;

               (b)nad on akrediteeritud vastavalt nõuetele, mis on sätestatud standardis EN ISO/IEC 17025:2017 katse- ja kalibreerimislaborite kompetentsuse üldnõuete kohta ning kõnealuse akrediteerimise ulatus hõlmab määruse (EL) 2018/858 II lisas loetletud õigusaktide alusel tehtavaid katseid;

               (c)nad on akrediteeritud vastavalt nõuetele, mis on sätestatud standardis EN ISO/IEC 17020:2012 eri tüüpi inspekteerimisasutuste toimimise üldkriteeriumide kohta, või alternatiivina laiendatakse standardi EN ISO/IEC 17025:2017 kohast akrediteerimise ulatust ka kontrollimenetlusele;

               (d)nad esitavad deklaratsiooni selle kohta, et järgivad ärisaladuse kaitse ja isikuandmete säilitamise kontekstis konfidentsiaalsust ning et nende töötajad hoiavad ametisaladust kogu tootjate esitatud teabe, sealhulgas ELi tüübikinnitustunnistuse ja selle lisade ning artikli 5 kohaselt kättesaadavaks tehtud andmete osas.

               Artikkel 7

               Jõustumine ja kohaldamine

               Käesolev määrus jõustub kahekümnendal päeval pärast selle avaldamist Euroopa Liidu Teatajas.

               Käesolev määrus on tervikuna siduv ja vahetult kohaldatav kõikides liikmesriikides.

               Brüssel, 7.2.2022

                     Komisjoni nimel

                     president
                     Ursula VON DER LEYEN

                     (1)

                        ELT L 151. 14.6.2018, lk 1.

                     (2)

                        Komisjoni 15. aprilli 2020. aasta rakendusmäärus (EL) 2020/683, millega rakendatakse Euroopa Parlamendi ja nõukogu määrust (EL) 2018/858 seoses mootorsõidukite ja mootorsõidukite haagiste ning nende jaoks ette nähtud süsteemide, osade ja eraldi seadmestike tüübikinnituse ja turujärelevalve suhtes kohaldatavate haldusnõuetega (ELT L 163, 26.5.2020, lk 1).

                     (3)

                        Komisjoni 1. juuni 2017. aasta määrus (EL) 2017/1151, millega täiendatakse Euroopa Parlamendi ja nõukogu määrust (EÜ) nr 715/2007, mis käsitleb mootorsõidukite tüübikinnitust seoses väikeste sõiduautode ja kommertsveokite heitmetega (Euro 5 ja Euro 6) ning sõidukite remondi- ja hooldusteabe kättesaadavust, ning millega muudetakse Euroopa Parlamendi ja nõukogu direktiivi 2007/46/EÜ ning komisjoni määrust (EÜ) nr 692/2008 ja komisjoni määrust (EL) nr 1230/2012 ja tunnistatakse kehtetuks komisjoni määrus (EÜ) nr 692/2008 (ELT L 175, 7.7.2017, lk 1).

    ---documentbreak---

               I LISA

               Kavandatud turujärelevalvekontrollide põhjaliku ülevaate vorm

               (täidab liikmesriik ja esitab foorumile hiljemalt 1. märtsiks)

               Liikmesriik: ...

               Turujärelevalveasutuse nimi: ...

               Kontaktisik asutuses (nimi, e-post ja telefoninumber): ...

               Hõlmatav periood: PP.KK.AAAA – PP.KK.AAAA

                        Liikmesriik
                           1
                        :

                        Mark
                           2
                        :

                        Kaubanduslik
                        nimetus
                           3
                        :

                        Variant/
                        versioon
                           4

                        Sõiduki kategooria
                           5
                         või süsteem, osa ja eraldi seadmestik:

                        Õigusakt(id)
                           6
                        :

                        Teema(d)
                           7
                        :

                        Dokumentide kontroll / laborikatsed / teekatsed:

                        Kavandatav algusperiood:

                        Märkused:

               II LISA

               Vastavuskontrolli leidude aruande vorm

               (täidab liikmesriik ja esitab foorumile asjaomasele kaheaastasele ajavahemikule järgneva aasta 30. septembriks)

                        1.Teave:

                        Liikmesriik: ...

                        Turujärelevalveasutuse nimi: ...

                        Hõlmatav periood: PP.KK.AAAA – PP.KK.AAAA.

                        2.Üldsätted: (turujärelevalve korraldus ja taristu)

                        - Selle sektori eest vastutav ministeerium;
                           - Pädeva turujärelevalveasutuse nimi ja kontaktandmed
                            (asutuse aadress; sealhulgas e-posti aadress ja vastutusalad);
                           - Mootorsõidukite turujärelevalvega tegelevate töötajate arv;
                           - Katseressursid (oma või välislabor);
                           - Selgitus selle kohta, kuidas tagatakse, et turujärelevalveasutused täidavad oma ülesandeid sõltumatult ja erapooletult.
                           - …

                        3.Liikmesriikide selgitus kehtestatud riskihindamispõhimõtete kohta:

                        - kehtestatud riskihindamispõhimõtete lühiselgitus;
                           - ülevaade riskihindamisel kasutatud kriteeriumidest;
                           - selgitus tegevuse tulemusliku kooskõlastamise kohta riiklike ametiasutuste vahel;
                           - …

                        4.Ülevaade eelmisel programmiperioodil toimunud tegevusest:

                        - Tehtud turujärelevalvekontrollide koguarv aastas;
                           - Tuvastatud mittevastavuste arv aastas ja sõidukitüübi kohta;
                           - Konkreetne teave aasta jooksul tuvastatud mittevastavuste kohta (kohaldatavad õigusaktid / teemavaldkond) ja tuvastatud suundumuste kohta mittevastavuste puhul;
                           - Täitmata parandusmeetmete ja piiravate meetmete arv võrreldes aastas tuvastatud mittevastavustega;
                           - Liikmesriikide määratud karistuste arv ja rahaline summa aastas ja õigusaktide kaupa;
                           - …

                        5.Tulemused/analüüsid:

                        - Turujärelevalveasutuse tugevad küljed ja puudused (sise- ja mikrotasand);
                           - Võimalused ja ohud (väline – meso- ja makrotasand), mis põhinevad turujärelevalve kontrollide tulemustel ja avastatud mittevastavustel;
                           - Saadud õppetunnid (sise- ja mikrotasand);
                           - Saadud õppetunnid (väline – meso- ja makrotasand);

                        6.Meetmed ja tegevused:

                        - Järgmiseks kaheks aastaks kavandatud sisemised (mikrotasandi) meetmed ja tegevused;
                           - Järgmiseks kaheks aastaks kavandatud välismeetmed ja -tegevused (meso- ja makrotasandil);
                           - …

                        7.Märkused:

                     (1)

                        Tüübikinnituse andnud liikmesriigi tunnusnumber vastavalt määruse (EL) 2020/683 IV lisa punkti 2.1 tabelile.

                     (2)

                        Tootja kaubanimi, mis on sätestatud ELi terviksõiduki tüübikinnitustunnistuse punktis 0.1.

                     (3)

                        ELi terviksõiduki tüübikinnitustunnistuse punktis 0.2.1 sätestatud kaubanduslik nimetus.

                     (4)

                        Kui see on asjakohane

                     (5)

                        Sõiduki kategooria (nt M1, N1).

                     (6)

                        Määruse (EL) 2018/858 II lisas loetletud kohaldatavad õigusaktid.

                     (7)

                        Mille suhtes kohaldatakse määruse (EL) 2018/858 II lisas loetletud kohaldatavaid õigusakte.


title: KOMISJONI RAKENDUSMÄÄRUS (EL) …/…, millega muudetakse rakendusmäärust (EL) 2019/1715 seoses süsteemide ADIS ja EUROPHYT loomise ja kasutamise, elektrooniliste loomatervise sertifikaatide, ametlike sertifikaatide, loomatervise/ametlike sertifikaatide ja äridokumentide väljaandmise, elektroonilise allkirja kasutamise ja süsteemi TRACES toimimise korraga ning tunnistatakse kehtetuks otsus 97/152/EÜ

text:
               KOMISJONI RAKENDUSMÄÄRUS (EL) …/…,

               29.3.2021,

               millega muudetakse rakendusmäärust (EL) 2019/1715 seoses süsteemide ADIS ja EUROPHYT loomise ja kasutamise, elektrooniliste loomatervise sertifikaatide, ametlike sertifikaatide, loomatervise/ametlike sertifikaatide ja äridokumentide väljaandmise, elektroonilise allkirja kasutamise ja süsteemi TRACES toimimise korraga ning tunnistatakse kehtetuks otsus 97/152/EÜ

               (EMPs kohaldatav tekst)

               EUROOPA KOMISJON,

               võttes arvesse Euroopa Liidu toimimise lepingut,

               võttes arvesse Euroopa Parlamendi ja nõukogu 28. jaanuari 2002. aasta määrust (EÜ) nr 178/2002, millega sätestatakse toidualaste õigusnormide üldised põhimõtted ja nõuded, asutatakse Euroopa Toiduohutusamet ja kehtestatakse toidu ohutusega seotud menetlused,
                  1
                eriti selle artiklit 51,

               võttes arvesse Euroopa Parlamendi ja nõukogu 9. märtsi 2016. aasta määrust (EL) 2016/429 loomataudide kohta, millega muudetakse teatavaid loomatervise valdkonna õigusakte või tunnistatakse need kehtetuks (loomatervise määrus),
                  2
                eriti selle artikli 23 esimese lõigu punkte b–f, artikli 30 lõike 1 punkti b alapunkti ii ja artikli 35 esimese lõigu punkti c,

               võttes arvesse Euroopa Parlamendi ja nõukogu 26. oktoobri 2016. aasta määrust (EL) 2016/2031, mis käsitleb taimekahjustajatevastaseid kaitsemeetmeid, millega muudetakse Euroopa Parlamendi ja nõukogu määruseid (EL) nr 228/2013, (EL) nr 652/2014 ja (EL) nr 1143/2014 ning millega tunnistatakse kehtetuks nõukogu direktiivid 69/464/EMÜ, 74/647/EMÜ, 93/85/EMÜ, 98/57/EÜ, 2000/29/EÜ, 2006/91/EÜ ja 2007/33/EÜ,
                  3
                eriti selle artikli 104 esimese lõigu punkte a, b ja c,

               võttes arvesse Euroopa Parlamendi ja nõukogu 15. märtsi 2017. aasta määrust (EL) 2017/625, mis käsitleb ametlikku kontrolli ja muid ametlikke toiminguid, mida tehakse eesmärgiga tagada toidu- ja söödaalaste õigusnormide ning loomatervise ja loomade heaolu, taimetervise- ja taimekaitsevahendite alaste õigusnormide kohaldamine, millega muudetakse Euroopa Parlamendi ja nõukogu määruseid (EÜ) nr 999/2001, (EÜ) nr 396/2005, (EÜ) nr 1069/2009, (EÜ) nr 1107/2009, (EL) nr 1151/2012, (EL) nr 652/2014, (EL) 2016/429 ja (EL) 2016/2031, nõukogu määruseid (EÜ) nr 1/2005 ja (EÜ) nr 1099/2009 ning nõukogu direktiive 98/58/EÜ, 1999/74/EÜ, 2007/43/EÜ, 2008/119/EÜ ja 2008/120/EÜ ning millega tunnistatakse kehtetuks Euroopa Parlamendi ja nõukogu määrused (EÜ) nr 854/2004 ja (EÜ) nr 882/2004, nõukogu direktiivid 89/608/EMÜ, 89/662/EMÜ, 90/425/EMÜ, 91/496/EMÜ, 96/23/EÜ, 96/93/EÜ ja 97/78/EÜ ja nõukogu otsus 92/438/EMÜ (ametliku kontrolli määrus),
                  4
                eriti selle artikli 58 esimese lõigu punkti a, artikli 90 esimese lõigu punkti f, artikli 102 lõike 6 esimese lõigu punkte a ja b, artikli 103 lõiget 6 ja artikli 134 esimese lõigu punkte a–d ja g,

               ning arvestades järgmist:

               (1)Komisjoni rakendusmääruses (EL) 2019/1715
                  5
                on sätestatud eeskirjad ametliku kontrolli teabehaldussüsteemi (IMSOC) ja selle süsteemikomponentide – toidu- ja söödaalase kiirhoiatussüsteemi ning haldusabi ja -koostöö süsteemi menetluskorra rakendamise süsteemi (iRASFF), loomataudidest teatamise ja nendega seotud teabe esitamise süsteemi (ADIS), liikmesriikide territooriumil taimedel ja taimsetel saadustel täheldatavate taimekahjustajate esinemise ametlikust kinnitamisest teatamise süsteemi (EUROPHYT) ning andme-, teabe- ja dokumendivahetust võimaldava kaubanduse kontrolli- ja ekspertsüsteemi (TRACES) – toimimise kohta. Samuti on selles sätestatud kõnealuste komponentide vahelisi vajalikke ühendusi käsitlevad eeskirjad.

               (2)Nimetatud rakendusmääruses on ühtlasi sätestatud eeskirjad ADISe toimimiseks vajaliku võrgu loomiseks ning teavitamis- ja aruandluspiirkondade loetelu koostamiseks loomataudidega seotud liidusisese teavitamise ja aruandluse eesmärgil.

               (3)Selle tagamiseks, et liikmesriigid kasutaksid ADISt ühetaoliselt, on komisjoni rakendusmääruses (EL) 2020/2002
                  6
                sätestatud eeskirjad taudidega seotud liidusiseseks teavitamiseks ja aruandluseks esitatavate, sellesse süsteemi sisestatavate andmete vormingu ja struktuuri, aruannete vormingu ja aruandluskorra ning teavitamise ja aruandluse tähtaegade ja sageduse kohta.

               (4)Seoses rakendusmääruse (EL) 2020/2002 kohase liidusiseste teadete ja aruannete esitamisega tuleks rakendusmäärusesse (EL) 2019/1715 lisada ADISe võrgu kontaktpunkte käsitlevad ühised eeskirjad. Need eeskirjad peaksid liidu andmekaitsenormidele vastavuse tagamiseks hõlmama ka sätteid isikuandmete ADISes säilitamise maksimumperioodi kohta.

               (5)Ühtlasi tuleks käesolevas määruses sätestada rakendusmäärusesse (EL) 2019/1715 lisatavad eeskirjad ADISe ja TRACESe vaheliste vajalike ühenduste kohta, et tagada liidusisese teavitamisega seotud asjakohaste andmete automaatne vahetamine nende süsteemide vahel või nende kättesaadavaks tegemine mõlemas süsteemis, samuti asjakohase teabe esitamine võrgu liikmetele.

               (6)Rakendusmääruses (EL) 2019/1715 on sätestatud eeskirjad seoses TRACESe kasutamisega selleks, et esitada EUROPHYTi kinnipidamiste võrgule kinnipidamisteateid liikmesriigist või kolmandast riigist pärit taimede, taimsete saaduste ja muude objektide saadetiste kohta, millest võib tuleneda vahetu taimekahjustajate sissetoomise või leviku oht. Kõnealuse rakendusmäärusega on ette nähtud, et liidus kaubeldava saadetise kinnipidamise teate esitab EUROPHYTi kinnipidamiste võrgu kontaktpunkt, liitu sisse toodava saadetise kinnipidamise teate aga asjaomase saadetise kohta otsuse tegev taimeterviseametnik.

               (7)Kuna liidus kaubeldavate taimede, taimsete saaduste ja muude objektide kinnipeetud saadetisi käsitlevad teated kuuluvad kaupade nõuetele mittevastavust käsitlevate määruse (EL) 2017/625 kohaldamisalasse jäävate teadete hulka ning hoiatus- ja koostöövõrgustiku kontaktpunktid peavad neid vahetama iRASFFis, tuleks selliseid kinnipeetud saadetisi käsitlevad teated esitada iRASFFi kaudu.

               (8)Selle täiendavaks tagamiseks, et iRASFFi kasutatakse ka teadete vahetamiseks liidus kaubeldavate taimede, taimsete saaduste ja muude objektide saadetiste kohta, mis ei vasta nõuetele ja võivad ohustada taimetervist, on asjakohane rakendusmääruses (EL) 2019/1715 sätestatud mõiste „rikkumisteade“ määratlus ümber sõnastada.

               (9)Ühtlasi on vaja rakendusmääruses (EL) 2019/1715 määratletud mõiste „risk“ tähendusega seotud segaduse ärahoidmiseks see määratlus välja jätta, kohandada selle asemel teatavaid iRASFFi kaudu esitatavate teadete määratlusi ning lisada neisse määratlustesse selgitus eri riskikategooriate kohta.

               (10)Samuti on tarvis rakendusmääruses (EL) 2019/1715 määratletud mõistete „toidupettustevastane võrk“ ja „toidupettuse teade“ tähendusega seotud segaduse ärahoidmiseks ning nende mõistete puhul määruse (EL) 2017/625 kohaldamisala paremaks kajastamiseks sõnastada need määratletud mõisted ümber vastavalt „pettustevastaseks võrguks“ ja „pettuseteateks“ ning kohandada sellest lähtuvalt rakendusmääruse (EL) 2019/1715 kõiki toidupettusega seotud sätteid.

               (11)Rakendusmäärusega (EL) 2019/1715 on ka ette nähtud, et liitu sisse toodud kinnipeetud saadetise kohta esitatav teave peab hõlmama teavet, mille taimeterviseametnik on vastavalt määruse (EL) 2017/625 artikli 55 lõikele 2 ja artiklile 56 kandnud ühtsesse sisseveodokumenti, lisateavet kinnipeetud saadetise suhtes võetud meetmete kohta ja teavet kohaldatud karantiini kohta.

               (12)Kuna ühtne sisseveodokument sisaldab lahtreid kinnipeetud saadetise suhtes võetud meetmeid käsitleva teabe sisestamiseks, sealhulgas juhtude kohta, mil kohaldatakse karantiini, ei ole vaja esitada sama teavet sisaldavat kinnipidamisteadet ka TRACESe kaudu. Kohustus esitada sama teavet sisaldav kinnipidamisteade TRACESe kaudu tuleks seepärast kaotada ja asendada kohustusega kanda kinnipidamist käsitlevad andmed ühtsesse sisseveodokumenti.

               (13)Tulenevalt asjaolust, et liitu sisse toodavate või liidus kaubeldavate saadetistega seotud mis tahes mittevastavusest määruse (EL) 2017/625 artikli 1 lõikes 2 osutatud eeskirjadele tuleb teatada kas TRACESe või iRASFFi kaudu, tuleks rakendusmäärusest (EL) 2019/1715 välja jätta kõik sätted, mis on seotud EUROPHYTi kinnipidamisteadetega.

               (14)Rakendusmääruses (EL) 2019/1715 on sätestatud eeskirjad elektrooniliste ühtsete sisseveodokumentide kasutamise ning liitu sisse toodavate looma- ja kaubasaadetiste jaoks elektrooniliste sertifikaatide väljaandmise kohta. Need eeskirjad hõlmavad kõrge usaldusväärsuse taseme tagamist seoses sertifikaati välja andva ametniku identiteedi tõendamisega enne elektroonilise allkirjastamise õiguse andmist ning usaldusväärse kolmanda isiku genereeritava kvalifitseeritud elektroonilise ajatempli lisamisega elektroonilisele allkirjale.

               (15)Kogemusest nähtub, et selline kõrge usaldusväärsuse tase ei ole vajalik, kuna TRACESesse, liikmesriigi siseriiklikku süsteemi või kolmanda riigi või rahvusvahelise organisatsiooni elektroonilisse sertifitseerimissüsteemi sisselogimise eelne autentimismehhanism võimaldab piisava kindlusega veenduda allkirjastaja väidetavas isikusamasuses. Peale selle ei ole ajatempel vajalik. Andmete turvaline süsteemisisene ja süsteemidevaheline liikumine ning andmete õige ajastuse, tervikluse ja õigsuse usaldusväärseks tõendamiseks ette nähtud kvalifitseeritud elektroonilise templi kasutamine on piisav tagatis, et andmete mis tahes hilisem muutmine on tuvastatav.

               (16)Seepärast tuleks käesoleva määrusega ette näha rakendusmääruse (EL) 2019/1715 muudatused, millega võimaldatakse kooskõlas Euroopa Parlamendi ja nõukogu määrusega (EL) nr 910/2014
                  7
                veterinaarjärelevalve ametnikel, taimeterviseametnikel ja sertifikaati välja andvatel ametnikel kasutada elektrooniliste ühtsete sisseveodokumentide ja sertifikaatide puhul madalama identiteedigarantii tasemega elektroonilist allkirja ilma ajatemplit salvestamata.

               (17)Käesoleva määrusega tuleks ühtlasi muuta rakendusmääruse (EL) 2019/1715 eeskirju seoses selliste elektrooniliste sertifikaatide ja äridokumentide väljaandmisega, mis on kaasas liikmesriikide vahel liikuvate loomade ja teatavate kaupade saadetistega vastavalt määruse (EL) 2016/429 artiklile 150, artikli 161 lõikele 5, artikli 167 lõikele 4, artiklile 217 ja artikli 223 lõikele 5, liidu piires veetavate muuks otstarbeks kui inimtoiduks ette nähtud teatavate loomsete kõrvalsaaduste ja nendest saadud toodete saadetistega vastavalt komisjoni määruse (EL) nr 142/2011
                  8
                artiklile 17 ning liidust eksporditavate või reeksporditavate taimede, taimsete saaduste ja muude objektide saadetistega vastavalt määruse (EL) 2016/2031 artikli 100 lõikele 5 ja artikli 101 lõikele 6. Need eeskirjad peaksid olema sarnased eeskirjadega, mille alusel antakse välja elektroonilisi sertifikaate liitu sisse toodavate looma- ja kaubasaadetiste jaoks.

               (18)Kuna määruses (EL) 2016/2031 on sätestatud, et elektroonilised fütosanitaarsertifikaadid taimede, taimsete saaduste ja muude objektide eksportimiseks või reeksportimiseks liidu territooriumilt esitatakse üksnes IMSOCi kaudu või IMSOCiga toimuva elektroonilise teabevahetuse teel, tuleks käesoleva määrusega ette näha, et rakendusmäärusesse (EL) 2019/1715 lisatakse eeskirjad selliste sertifikaatide väljaandmiseks kooskõlas kõnealuse määrusega.

               (19)Liidu eeskirjade tõhusamaks jõustamiseks on rakendusmääruses (EL) 2019/1715 sätestatud, et TRACESe võrgu kontaktpunktid peavad TRACESes haldama ja ajakohastama loetelusid teatavatest võrdlusandmetest, mis on vajalikud TRACESe ladusaks toimimiseks. Need loetelud hõlmavad Euroopa Parlamendi ja nõukogu määruse (EÜ) nr 852/2004
                  9
                kohaselt tunnustatud toidukäitlejaid ning Euroopa Parlamendi ja nõukogu määruse (EÜ) nr 1069/2009
                  10
                kohaselt tunnustatud või registreeritud ettevõtteid ja ettevõtjaid, kes käitlevad loomseid kõrvalsaadusi või nendest saadud tooteid.

               (20)Samal eesmärgil tuleks käesoleva määrusega neid võrdlusandmete loetelusid laiendada nii, et need hõlmaksid ka määruses (EL) 2016/429 osutatud registreeritud ja heakskiidetud ettevõtteid ja ettevõtjaid ning teatavaid määruse (EL) 2016/2031 kohaselt registreeritud ettevõtjaid, kes osalevad piiriüleses tegevuses.

               (21)Selleks, et võimaldada toetada liikmesriike elusloomade veoga seotud kontrolle ja auditeid käsitlevate riskianalüüside koostamisel, peaksid võrdlusandmete loetelud hõlmama ka nõukogu määruse (EÜ) nr 1255/97
                  11
                kohaselt heaks kiidetud kontrollpunkte ning nõukogu määrusele (EÜ) nr 1/2005
                  12
                vastavaid loa saanud vedajaid, sertifitseeritud juhte ja saatjaid ning heakskiidetud transpordivahendeid.

               (22)Kuna määrust (EL) 2016/429 kohaldatakse alates 21. aprillist 2021, tuleks muudatusi, mis käsitlevad ADISt, ADISe ja TRACESe vahelisi vajalikke ühendusi ning võrdlusandmete loetelude laiendamist määruse (EL) 2016/429 kohaselt registreeritud ja heaks kiidetud ettevõtetele ja ettevõtjatele, samuti kohaldada alates 21. aprillist 2021.

               (23)Tulenevalt võrdlusandmete olulisusest TRACESe ladusaks toimimiseks tuleks määrustele (EÜ) nr 1255/97, (EÜ) nr 1/2005 ja (EL) 2016/2031 vastavate võrdlusandmete loetelude laiendamise sätteid kohaldada samuti alates 21. aprillist 2021.

               (24)Kuna iRASFFi ja TRACESt on seoses kinnipidamisteadetega vaja edasi arendada, tuleks rakendusmääruse (EL) 2019/1715 3. peatüki 3. jao muudatuste kohaldamise alguskuupäeva edasi lükata kuni 1. detsembrini 2021.

               (25)Komisjoni otsuse 97/152/EÜ
                  13
                lisas on kirjeldatud, milline teave tuleb sisestada TRACESesse kolmandast riigist pärit loomade või loomsete saaduste saadetise kohta. See otsus põhineb nõukogu otsuse 92/438/EMÜ
                  14
                artiklil 12; kõnealune nõukogu otsus on tunnistatud määruse (EL) 2017/625 artikli 146 lõikega 1 kehtetuks alates 14. detsembrist 2019. Otsuse 97/152/EÜ lisas kirjeldatud teave on nüüd esitatud rakendusmääruse (EL) 2019/1715 II lisa 2. osa A ja B jaos ühtses sisseveodokumendis A ja ühtses sisseveodokumendis P. Seepärast tuleks otsus 97/152/EÜ selguse ja järjepidevuse huvides kehtetuks tunnistada.

               (26)Vastavalt Euroopa Parlamendi ja nõukogu määruse (EL) 2018/1725
                  15
                artikli 42 lõikele 1 konsulteeriti Euroopa Andmekaitseinspektoriga, kes esitas oma arvamuse 14. jaanuaril 2021.

               (27)Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,

               ON VASTU VÕTNUD KÄESOLEVA MÄÄRUSE:

               Artikkel 1

               Muudatused

               Rakendusmäärust (EL) 2019/1715 muudetakse järgmiselt.

               1.1. peatükis muudetakse artiklit 2 järgmiselt:

               a)punkt 8 jäetakse välja;

               b)punkt 9 asendatakse järgmisega:

               „9)
                     „RASFFi võrk“ – määruse (EÜ) nr 178/2002 artikli 50 alusel võrguna loodud kiirhoiatussüsteem käesoleva artikli punktides 15–20 osutatud teadete esitamiseks;“

               c)punkt 11 asendatakse järgmisega:

               „11)
                     „pettustevastane võrk“ – komisjonist, Europolist ja määruse (EL) 2017/625 artikli 103 lõike 1 kohaselt liikmesriikide määratud kontaktasutustest koosnev võrk, mille erieesmärk on hõlbustada teabevahetust seoses punktis 21 määratletud pettuseteadetega;“

               d)punkt 12 asendatakse järgmisega:

               „12)
                     „hoiatus- ja koostöövõrgustik“ – RASFFi võrgust, haldusabi ja -koostöö võrgust ning pettustevastasest võrgust koosnev võrgustik;“

               e)punkt 14 asendatakse järgmisega:

               „14)
                     „rikkumisteade“ – iRASFFis esitatav teade määruse (EL) 2017/625 artikli 1 lõikes 2 osutatud normide rikkumise kohta, mis ei kujuta endast riski määruse (EÜ) nr 178/2002 artikli 50 ja määruse (EÜ) nr 183/2005 artikli 29 tähenduses;“

               f)punkt 20 asendatakse järgmisega:

               „20)
                     „piiril tagasilükkamise teade“ – iRASFFis esitatav teade toidu, toiduga kokku puutuva materjali või sööda partii, konteineri või lasti tagasilükkamise kohta määruse (EÜ) nr 178/2002 artikli 50 lõike 3 esimese lõigu punktis c ja määruse (EÜ) nr 183/2005 artiklis 29 osutatud riski tõttu;

               g)punkt 21 asendatakse järgmisega:

               „21)
                     „pettuseteade“ – iRASFFis esitatav rikkumisteade, milles käsitletakse ettevõtja või üksikisiku arvatavalt tahtlikku tegevust, mille eesmärk on ostja petmine ja sellest põhjendamatu eelise saamine ning millega rikutakse määruse (EL) 2017/625 artikli 1 lõikes 2 osutatud norme;“

               h)punkt 22 asendatakse järgmisega:

               „22)
                     „algteade“ – rikkumisteade, ohuteade, infoteade, uudiseteade, pettuseteade või piiril tagasilükkamise teade;“

               i)punktid 33 ja 34 jäetakse välja.

               2.2. peatükis muudetakse artikli 6 lõiget 2 järgmiselt:

               a)punkt b asendatakse järgmisega:

               „b)
                     EUROPHYT ja TRACES – see võimaldab vahetada EUROPHYTis esitatavate taudipuhangu teadetega seotud andmeid;“

               b)punkt c asendatakse järgmisega:

               „c)
                     iRASFF ja TRACES – see võimaldab vahetada andmeid ettevõtjate varasemate andmete vastavuse kohta määruse (EL) 2017/625 artikli 1 lõikes 2 osutatud normidele;“

               c)lisatakse järgmine punkt:

               „d)
                     ADIS ja TRACES – see võimaldab vahetada liidusiseste teadetega seotud andmeid ja teavet.“

               3.3. peatüki 1. jagu muudetakse järgmiselt:

               a)artikkel 12 asendatakse järgmisega:

               „Artikkel 12

               Teatavat liiki teabe vahetamise eest vastutavad kontaktasutused

               Liikmesriigid täpsustavad, millised määruse (EL) 2017/625 artikli 103 lõike 1 kohaselt määratud kontaktasutused vastutavad pettuseteadetega seotud teabe vahetamise eest.“;

               b)artikli 13 lõige 2 asendatakse järgmisega:

               „2.
                     Liikmesriigi ühtne kontaktpunkt võib hõlmata liikmesriigi pettustevastase võrgu kontaktpunkti.“;

               c)artikkel 21 asendatakse järgmisega:

               „Artikkel 21

               Pettuseteated

               1.Pettustevastase võrgu kontaktpunktid vahetavad pettuseteateid, mis sisaldavad vähemalt järgmist:

               a)kogu artikli 16 lõikes 1 nõutud teave;

               b)kahtlustatava pettuse kirjeldus;

               c)võimaluse korral asjaomaste ettevõtjate andmed;

               d)teave selle kohta, kas kahtlustatava pettuse kohta on käimas politsei- või kohtulik uurimine;

               e)teave politseilt või kohtuasutuselt saadud mis tahes juhiste kohta niipea, kui need muutuvad kättesaadavaks ja need võib avalikustada.

               2.Pettustevastase võrgu kontaktpunktid edastavad mis tahes teabe terviseriskide kohta põhjendamatu viivituseta oma RASFFi võrgu kontaktpunktile.

               3.Komisjoni kontaktpunkt kontrollib iga pettuseteadet põhjendamatu viivituseta kohe pärast selle esitamist.“;

               d)artikli 23 lõige 3 asendatakse järgmisega:

               „3.
                     Ilma et see piiraks artikli 8 lõike 2 kohast komisjoni juurdepääsuõigust, on juurdepääs pettuseteadetele ainult pettustevastase võrgu teavitavatel, teavitatavatel ja päringu saanud kontaktpunktidel.“;

               e)artikli 24 lõige 2 asendatakse järgmisega:

               „2.
                     Erandina lõikest 1 hõlmab rikkumis-, pettuse- ja piiril tagasilükkamise teadete kontrollimine kõnealuse lõike punkte b, c ja e.“;

               f)artikli 25 lõike 1 punkt a asendatakse järgmisega:

               „a)
                     teavitavat kontaktpunkti võtta rikkumis-, pettuse- või järelteade tagasi;“

               g)artikli 27 lõige 2 asendatakse järgmisega:

               „2.
                     Kui rikkumis- või pettuseteade on seotud tootega, mis on pärit kolmandast riigist või mida turustatakse kolmandas riigis, millel ei ole juurdepääsu iRASFFile või TRACESile, võib komisjon seda kolmandat riiki teavitada.“;

               h)artikli 28 lõike 1 punkt c asendatakse järgmisega:

               „c)
                     vahetavad pettustevastase võrgu kontaktpunktid teavet pettuseteadete kohta e-posti teel;“.

               4.3. peatüki 2. jagu asendatakse järgmisega:

               „2. jagu

               ADIS

               Artikkel 29

               ADISe võrk

               1.ADISe võrgu iga liige määrab vähemalt ühe kontaktpunkti, kes vastutab komisjoni rakendusmääruse (EL) 2020/2002* artiklite 3, 4, 6, 7, 8, 11 ja 13 kohase liidusisese teavitamise ja aruandlusega seotud andmete ja teabe ADISes esitamise eest.

               2.ADISe võrgu iga kontaktpunkt haldab ja ajakohastab ADISes rakendusmääruse (EL) 2020/2002 IV lisaga ette nähtud teavitamis- ja aruandluspiirkondade loetelu, mille tema liikmesriik on kehtestanud.

               Artikkel 29a

               Isikuandmete säilitamise tähtaeg

               Artikli 29 lõikes 1 osutatud liidusisestest teadetest ja aruannetest pärit isikuandmeid säilitatakse ADISes kuni kümme aastat.

               Artikkel 29b

               ADISt käsitlev eriolukorras tegutsemise kord

               1.Kui ADIS ei ole kättesaadav, esitavad ADISe võrgu kontaktpunktid artikli 29 lõikes 1 osutatud liidusisese teavitamise ja aruandlusega seotud andmed ja teabe e-posti teel või komisjoni veebisaidil täpsustatud muul viisil.

               2.Kui ADIS muutub jälle kättesaadavaks, sisestavad ADISe võrgu kontaktpunktid sinna kõnealused väljaspool süsteemi esitatud andmed ja teabe.

               -----------------------------------

               *Komisjoni 7. detsembri 2020. aasta rakendusmäärus (EL) 2020/2002, millega kehtestatakse eeskirjad Euroopa Parlamendi ja nõukogu määruse (EL) 2016/429 kohaldamiseks seoses liidusisese loetellu kantud taudidest teavitamise ja neid käsitleva liidu aruandlusega, liidu seireprogrammide ja likvideerimisprogrammide esitamise ja neid käsitleva aruandluse ning taudivaba staatuse tunnustamise taotlemise vormingu ja korraga ning elektroonilise teabesüsteemiga (ELT L 412, 8.12.2020, lk 1).“

               5.3. peatüki 3. jagu muudetakse järgmiselt:

               a)artikkel 30 asendatakse järgmisega:

               „Artikkel 30

               EUROPHYTi taudipuhangute võrk

               EUROPHYTi taudipuhangute võrgu iga liige määrab kontaktpunkti, kes vastutab EUROPHYTi taudipuhangu teadete EUROPHYTis esitamise eest.“;

               b)artiklid 31 ja 33 jäetakse välja.

               6.3. peatüki 4. jagu muudetakse järgmiselt:

               a)artikkel 35 asendatakse järgmisega:

               „Artikkel 35

               TRACESi võrk

               Ilma et see piiraks artikli 4 lõike 2 kohaldamist, määrab TRACESi võrgu iga liige ühe või mitu kontaktpunkti määruse (EL) 2017/625 artikli 132 punktis d ja artiklis 133 ning muudes TRACESile osutavates liidu õigusaktides sätestatud ülesannete täitmiseks.“;

               b)artikkel 39 asendatakse järgmisega:

               „Artikkel 39

               Elektrooniliste sertifikaatide väljaandmine liitu sisse toodavate looma- ja kaubasaadetiste jaoks ning e-allkirja kasutamine

               1.Liitu sisse toodavate looma- ja kaubasaadetiste elektroonilised loomatervise sertifikaadid, ametlikud sertifikaadid ja loomatervise/ametlikud sertifikaadid peavad vastama kõikidele järgmistele nõuetele:

               a)need on välja antud ühes järgmistest süsteemidest:

               i)TRACES;

               ii)liikmesriigi riigisisene süsteem;

               iii)kolmanda riigi või rahvusvahelise organisatsiooni elektrooniline sertifitseerimissüsteem, mis on suuteline vahetama andmeid TRACESiga;

               iv)kolmanda riigi või rahvusvahelise organisatsiooni elektrooniline sertifitseerimissüsteem, mis on suuteline vahetama andmeid liikmesriigi riigisisese süsteemiga;

               b)need on allkirjastanud volitatud ametnik oma e-allkirjaga;

               c)neil on sertifikaadi välja andnud pädeva asutuse täiustatud või kvalifitseeritud e-tempel või tema seadusliku esindaja täiustatud või kvalifitseeritud e-allkiri.

               2.Kui elektrooniline loomatervise sertifikaat, ametlik sertifikaat või loomatervise/ametlik sertifikaat on välja antud kooskõlas lõike 1 punkti a alapunktiga iii või iv, ei ole volitatud ametniku e-allkiri vajalik.

               3.Komisjoni teavitatakse lõike 1 punkti a alapunkti iv kohasest elektroonilise loomatervise sertifikaadi, ametliku sertifikaadi või loomatervise/ametliku sertifikaadi väljaandmisest ette.

               4.Pädev asutus aktsepteerib määruse (EL) 2016/2031 VI peatüki 1. jao kohaselt nõutavat taimede, taimsete saaduste või muude objektide liidu territooriumile toomiseks vajalikku elektroonilist fütosanitaarsertifikaati üksnes siis, kui see on välja antud kooskõlas käesoleva artikli lõike 1 punkti a alapunktiga i või iii.“;

               c)artikli 39 järele lisatakse järgmised artiklid:

               „Artikkel 39a

               Elektrooniliste sertifikaatide ja äridokumentide väljaandmine seoses loomade ja kaupade liikmesriikidevahelise liikumisega ning e-allkirja kasutamine

               Loomade, loomsete saaduste ja loomse paljundusmaterjali liikmesriikidevahelise liikumisega seotud elektroonilised loomatervise sertifikaadid, ametlikud sertifikaadid ja loomatervise/ametlikud sertifikaadid ning teise liikmesriiki veetavate muuks otstarbeks kui inimtoiduks ette nähtud teatavate loomsete kõrvalsaaduste ja nendest saadud toodetega seotud elektroonilised äridokumendid peavad vastama kõikidele järgmistele nõuetele:

               a)need peavad olema välja antud TRACESis;

               b)need on allkirjastanud veterinaarjärelevalve ametnik või sertifikaati välja andev ametnik oma e-allkirjaga;

               c)neil on sertifikaadi välja andnud pädeva asutuse täiustatud või kvalifitseeritud e-tempel.

               Artikkel 39b

               Elektrooniliste sertifikaatide väljaandmine seoses taimede, taimsete saaduste ja muude objektide ekspordi ja reekspordiga ning e-allkirja kasutamine

               Taimede, taimsete saaduste ja muude objektide liidu territooriumilt kolmandasse riiki eksportimise ja reeksportimisega seotud elektroonilised fütosanitaarsertifikaadid antakse välja ühes järgmistest süsteemidest:

               a)TRACES, kui asjaomane sertifikaat vastab kõikidele järgmistele nõuetele:

               i)selle on allkirjastanud sertifikaati välja andev ametnik oma e-allkirjaga;

               ii)sellel on sertifikaadi välja andnud pädeva asutuse täiustatud või kvalifitseeritud e-tempel;

               b)liikmesriigi riigisisene süsteem, kui asjaomane sertifikaat vastab kõikidele järgmistele nõuetele:

               i)selle on allkirjastanud sertifikaati välja andev ametnik oma e-allkirjaga;

               ii)see on edastatud TRACESisse hiljemalt siis, kui sertifikaati välja andev ametnik on selle elektrooniliselt allkirjastanud, ning edastamise on kinnitanud sertifikaadi välja andnud pädev asutus oma täiustatud või kvalifitseeritud e-templiga.“;

               d)artikkel 41 asendatakse järgmisega:

               „Artikkel 41

               Elektroonilise ühtse sisseveodokumendi kasutamine

               Ettevõtja või pädev asutus kasutab ühtset sisseveodokumenti elektroonilisel kujul ühes järgmistest süsteemidest:

               a)TRACES, kui ühtne sisseveodokument vastab kõikidele järgmistele nõuetele:

               i)selle on allkirjastanud saadetise eest vastutav ettevõtja oma e-allkirjaga;

               ii)selle on piiripunktis või kontrollipunktis allkirjastanud veterinaarjärelevalve ametnik, taimeterviseametnik või sertifikaati välja andev ametnik oma e-allkirjaga;

               iii)sellel on sertifikaadi välja andnud pädeva asutuse täiustatud või kvalifitseeritud e-tempel;

               b)liikmesriigi riigisisene süsteem, kui ühtne sisseveodokument vastab kõikidele järgmistele nõuetele:

               i)selle on allkirjastanud saadetise eest vastutav ettevõtja oma e-allkirjaga;

               ii)selle on piiripunktis või kontrollipunktis allkirjastanud veterinaarjärelevalve ametnik, taimeterviseametnik või sertifikaati välja andev ametnik oma e-allkirjaga;

               iii)see on edastatud TRACESisse hiljemalt siis, kui ametliku kontrolli põhjal on tehtud saadetist käsitlev otsus, ning edastamise on kinnitanud sertifikaadi välja andnud pädev asutus oma täiustatud või kvalifitseeritud e-templiga.“;

               e)artikli 42 lõige 3 jäetakse välja;

               f)artikkel 45 asendatakse järgmisega:

               „Artikkel 45

               Võrdlusandmete loetelud

               1.TRACESi võrgu iga kontaktpunkt haldab ja ajakohastab TRACESis loetelusid järgmisest:

               a)toidukäitlejad, keda kontaktpunkti liikmesriigi pädev asutus on tunnustanud kooskõlas määruse (EÜ) nr 852/2004 artikli 6 lõikega 3;

               b)loomseid kõrvalsaadusi või nendest saadud tooteid käitlevad ettevõtted ja ettevõtjad, keda kontaktpunkti liikmesriigi pädev asutus on tunnustanud või kelle ta on registreerinud kooskõlas määruse (EÜ) nr 1069/2009 artikliga 47;

               c)kontrollipunktid, mille kontaktpunkti liikmesriigi pädev asutus on heaks kiitnud kooskõlas nõukogu määruse (EÜ) nr 1255/97* artikliga 3;

               d)pikki teekondi sooritavad vedajad, kellele pädev asutus on andnud loa vastavalt nõukogu määruse (EÜ) nr 1/2005** artikli 11 lõikele 1;

               e)ettevõtted, kes on kantud määruse (EL) 2016/429 artikli 101 lõike 1 esimese lõigu punktis b osutatud heakskiidetud ettevõtete registrisse ja kes viivad peetavaid maismaaloomi või loomset paljundusmaterjali teise liikmesriiki või kellele saadetakse peetavaid maismaaloomi või loomset paljundusmaterjali kolmandast riigist;

               f)ettevõtted, kes on kantud selliste heakskiidetud vesiviljelusettevõtete ja tauditõrjet tegevate veeandide ettevõtete registrisse, millele on osutatud vastavalt määruse (EL) 2016/429 artikli 185 lõike 1 punktis b või c, ning kes viivad vesiviljelusloomi teise liikmesriiki või kellele saadetakse vesiviljelusloomi kolmandast riigist;

               g)ettevõtted ja ettevõtjad, kes on kantud määruse (EL) 2016/429 artikli 101 lõike 1 esimese lõigu punktis a osutatud registreeritud ettevõtete ja ettevõtjate registrisse ning kes viivad peetavaid maismaaloomi või loomset paljundusmaterjali teise liikmesriiki või kellele saadetakse peetavaid maismaaloomi või loomset paljundusmaterjali kolmandast riigist;

               h)ettevõtted, kes on kantud määruse (EL) 2016/429 artikli 185 lõike 1 punktis a osutatud registreeritud vesiviljelusettevõtete registrisse ning kes viivad vesiviljelusloomi teise liikmesriiki või kellele saadetakse vesiviljelusloomi kolmandast riigist;

               i)vedajad, kellele pädev asutus on andnud loa vastavalt määruse (EÜ) nr 1/2005 artikli 10 lõikele 1;

               j)koduhobuslasi, koduloomadena peetavaid veiseid, lambaid, kitsi ja sigu või kodulinde vedavad maanteesõidukite juhid ja saatjad, kellele pädev asutus on andnud pädevustunnistuse vastavalt määruse (EÜ) nr 1/2005 artikli 17 lõikele 2;

               k)pikaajaliseks veoks kasutatavad autotranspordivahendid ja loomaveolaevad, mille jaoks pädev asutus on andnud vastavussertifikaadi kooskõlas vastavalt määruse (EÜ) nr 1/2005 artikli 18 lõikega 1 või artikli 19 lõikega 1;

               l)ettevõtjad, kes on kantud selliste ettevõtjate registrisse, kes toovad liitu sisse fütosanitaarsertifikaati nõudvaid taimi, taimseid saadusi või muid objekte, nagu on osutatud määruse (EL) 2016/2031 artikli 65 lõike 1 esimese lõigu punktis a;

               m)karantiinijaamad ja kinnised üksused, kes on määruse (EL) 2016/2031 artikli 60 kohaselt määratud tegelema kolmandast riigist liidu territooriumile sisse toodud taimede, taimsete saaduste või muude objektidega.

               2.Lõikes 1 osutatud kontaktpunktid sisestavad TRACESisse teabe iga kõnealuses lõikes osutatud loetelu kohta, kasutades nende loetelude vormingu puhul komisjoni esitatud tehnilisi kirjeldusi.

               3.Komisjon abistab liikmesriike lõike 1 punktides a–f osutatud loetelude üldsusele kättesaadavaks tegemisel, avaldades need oma veebilehel või TRACESi kaudu.

               ------------

               *Nõukogu 25. juuni 1997. aasta määrus (EÜ) nr 1255/97 ühenduse kriteeriumide kohta kontrollpunktidele ja direktiivi 91/628/EMÜ lisas osutatud teekonnaplaanide muutmise kohta (EÜT L 174, 2.7.1997, lk 1).

               **Nõukogu 22. detsembri 2004. aasta määrus (EÜ) nr 1/2005, mis käsitleb loomade kaitset vedamise ja sellega seonduvate toimingute ajal ning millega muudetakse direktiive 64/432/EMÜ ja 93/119/EÜ ning määrust (EÜ) nr 1255/97 (ELT L 3, 5.1.2005, lk 1).“

               Artikkel 2

               Kehtetuks tunnistamine

               Otsus 97/152/EÜ tunnistatakse kehtetuks.

               Artikkel 3

               Jõustumine ja kohaldamine

               Käesolev määrus jõustub kahekümnendal päeval pärast selle avaldamist Euroopa Liidu Teatajas.

               Käesolevat määrust kohaldatakse alates 21. aprillist 2021, välja arvatud artikli 1 lõige 5, mida kohaldatakse alates 1. detsembrist 2021.

               Käesolev määrus on tervikuna siduv ja vahetult kohaldatav kõikides liikmesriikides.

               Brüssel, 29.3.2021

                     Komisjoni nimel

                     president
                     Ursula VON DER LEYEN

                     (1)

                        EÜT L 31, 1.2.2002, lk 1.

                     (2)

                        ELT L 84, 31.3.2016, lk 1.

                     (3)

                        ELT L 317, 23.11.2016, lk 4.

                     (4)

                        ELT L 95, 7.4.2017, lk 1.

                     (5)

                        Komisjoni 30. septembri 2019. aasta rakendusmäärus (EL) 2019/1715, millega kehtestatakse ametliku kontrolli teabehaldussüsteemi ja selle süsteemikomponentide toimimise eeskirjad (IMSOCi määrus) (ELT L 261, 14.10.2019, lk 37).

                     (6)

                        Komisjoni 7. detsembri 2020. aasta rakendusmäärus (EL) 2020/2002, millega kehtestatakse eeskirjad Euroopa Parlamendi ja nõukogu määruse (EL) 2016/429 kohaldamiseks seoses liidusisese loetellu kantud taudidest teavitamise ja neid käsitleva liidu aruandlusega, liidu seireprogrammide ja likvideerimisprogrammide esitamise ja neid käsitleva aruandluse ning taudivaba staatuse tunnustamise taotlemise vormingu ja korraga ning elektroonilise teabesüsteemiga (ELT L 412, 8.12.2020, lk 1).

                     (7)

                        Euroopa Parlamendi ja nõukogu 23. juuli 2014. aasta määrus (EL) nr 910/2014 e-identimise ja e-tehingute jaoks vajalike usaldusteenuste kohta siseturul ja millega tunnistatakse kehtetuks direktiiv 1999/93/EÜ (ELT L 257, 28.8.2014, lk 73).

                     (8)

                        Komisjoni 25. veebruari 2011. aasta määrus (EL) nr 142/2011, millega rakendatakse Euroopa Parlamendi ja nõukogu määrust (EÜ) nr 1069/2009, milles sätestatakse muuks otstarbeks kui inimtoiduks ettenähtud loomsete kõrvalsaaduste ja nendest saadud toodete tervise-eeskirjad, ja nõukogu direktiivi 97/78/EÜ seoses teatavate selle direktiivi alusel piiril toimuvast veterinaarkontrollist vabastatud proovide ja näidistega (ELT L 54, 26.2.2011, lk 1).

                     (9)

                        Euroopa Parlamendi ja nõukogu 29. aprilli 2004. aasta määrus (EÜ) nr 852/2004 toiduainete hügieeni kohta (ELT L 139, 30.4.2004, lk 1).

                     (10)

                        Euroopa Parlamendi ja nõukogu 21. oktoobri 2009. aasta määrus (EÜ) nr 1069/2009, milles sätestatakse muuks otstarbeks kui inimtoiduks ettenähtud loomsete kõrvalsaaduste ja nendest saadud toodete tervise-eeskirjad ning tunnistatakse kehtetuks määrus (EÜ) nr 1774/2002 (ELT L 300, 14.11.2009, lk 1).

                     (11)

                        Nõukogu 25. juuni 1997. aasta määrus (EÜ) nr 1255/97 ühenduse kriteeriumide kohta kontrollpunktidele ja direktiivi 91/628/EMÜ lisas osutatud teekonnaplaanide muutmise kohta (EÜT L 174, 2.7.1997, lk 1).

                     (12)

                        Nõukogu 22. detsembri 2004. aasta määrus (EÜ) nr 1/2005, mis käsitleb loomade kaitset vedamise ja sellega seonduvate toimingute ajal ning millega muudetakse direktiive 64/432/EMÜ ja 93/119/EÜ ning määrust (EÜ) nr 1255/97 (ELT L 3, 5.1.2005, lk 1).

                     (13)

                        Komisjoni 10. veebruari 1997. aasta otsus 97/152/EÜ kolmandatest riikidest pärit edasisaadetavate loomade või loomsete toodete partiide elektroonilisse faili sisestatavate andmete kohta ( EÜT L 59, 28.2.1997, lk 50).

                     (14)

                        Nõukogu 13. juuli 1992. aasta otsus 92/438/EMÜ, mis käsitleb veterinaariaalaste impordiprotseduuride arvutistamist (Shift-projekt) ning millega muudetakse direktiive 90/675/EMÜ, 91/496/EMÜ, 91/628/EMÜ ja otsust 90/424/EMÜ ning tunnistatakse kehtetuks otsus 88/192/EMÜ (EÜT L 243, 25.8.1992, lk 27).

                     (15)

                        Euroopa Parlamendi ja nõukogu 23. oktoobri 2018. aasta määrus (EL) 2018/1725, mis käsitleb füüsiliste isikute kaitset isikuandmete töötlemisel liidu institutsioonides, organites ja asutustes ning isikuandmete vaba liikumist, ning millega tunnistatakse kehtetuks määrus (EÜ) nr 45/2001 ja otsus nr 1247/2002/EÜ (ELT L 295, 21.11.2018, lk 39).


title: KOMISJONI RAKENDUSMÄÄRUS (EL) …/…, millega kehtestatakse määruse (EÜ) nr 1907/2006 rakenduseeskirjad autoriseerimistaotluste ja läbivaatamisaruannete kohta, mis käsitlevad ainete kasutamist originaalvaruosade tootmisel ning selliste toodete ja komplekssete toodete parandamisel, mida enam ei toodeta, ning muudetakse määrust (EÜ) nr 340/2008

text:
               KOMISJONI RAKENDUSMÄÄRUS (EL) …/…,

               31.5.2021,

               millega kehtestatakse määruse (EÜ) nr 1907/2006 rakenduseeskirjad autoriseerimistaotluste ja läbivaatamisaruannete kohta, mis käsitlevad ainete kasutamist originaalvaruosade tootmisel ning selliste toodete ja komplekssete toodete parandamisel, mida enam ei toodeta, ning muudetakse määrust (EÜ) nr 340/2008

               (EMPs kohaldatav tekst)

               EUROOPA KOMISJON,

               võttes arvesse Euroopa Liidu toimimise lepingut,

               võttes arvesse Euroopa Parlamendi ja nõukogu 18. detsembri 2006. aasta määrust (EÜ) nr 1907/2006, mis käsitleb kemikaalide registreerimist, hindamist, autoriseerimist ja piiramist (REACH) ning millega asutatakse Euroopa Kemikaaliamet, muudetakse direktiivi 1999/45/EÜ ja tunnistatakse kehtetuks nõukogu määrus (EMÜ) nr 793/93 ja komisjoni määrus (EÜ) nr 1488/94 ning samuti nõukogu direktiiv 76/769/EMÜ ja komisjoni direktiivid 91/155/EMÜ, 93/67/EMÜ, 93/105/EÜ ja 2000/21/EÜ,
                  1
                eriti selle artikli 74 lõiget 1 ja artiklit 132,

               ning arvestades järgmist:

               (1)Määruse (EÜ) nr 1907/2006 artikli 56 lõikes 1 on sätestatud autoriseerimisnõue kõnealuse määruse XIV lisas loetletud väga ohtlike ainete turuleviimiseks ja kasutamiseks. Selle nõude järgimine toob endaga teatud juhtudel ettevõtjate jaoks kaasa märkimisväärse halduskoormuse. Oma 18. juuni 2014. aasta teatises „Õigusloome kvaliteedi ja tulemuslikkuse programm (REFIT): hetkeseis ja tulevikuväljavaated“
                  2
                teatas komisjon, et ta kaalub teatavatel juhtudel autoriseerimismenetluse lihtsustamist. Komisjoni 5. märtsi 2018. aasta teatises „Komisjoni üldaruanne REACH-määruse toimimise ja teatavate elementide läbivaatamise kohta“
                  3
                nimetati ühe meetmena väga ohtlike ainete jätkuva kasutamise taotluste lihtsustamist originaalvaruosade tootmisel.

               (2)Komisjoni 2. detsembri 2015. aasta teatises „ELi ringmajanduse loomise tegevuskava“
                  4
                on kirjeldatud, et toodete eluea pikendamine nende parandamise teel aitab vältida raiskamist. Nõukogu 20. juuni 2016. aasta järeldustes selle tegevuskava kohta
                  5
                kutsutakse komisjoni üles uurima, milliseid algatusi saab liidu tasandil teha toodete eluea pikendamiseks, eelkõige varuosade kättesaadavuse edendamise teel.

               (3)Selleks et vältida selliste toodete või komplekssete toodete enneaegset vananemist
                  6
               , mida pärast määruse (EÜ) nr 1907/2006 XIV lisas osutatud sulgemiskuupäevi enam ei toodeta, tuleb selliste toodete või komplekssete toodete parandamiseks vajalikud varuosad ning ained ja segud jätkuvalt turul kättesaadavaks teha ja neid kasutada. Kui selliste toodete või komplekssete toodete tootmiseks on kasutatud määruse (EÜ) nr 1907/2006 XIV lisas loetletud ainet ning kui pärast sulgemiskuupäeva ei ole võimalik teatavat varuosa toota või toodet parandada ilma seda ainet kasutamata, tuleks selgitada selliste kasutusalade autoriseerimistaotluste ja autoriseerimise läbivaatamisaruannete sisu nõudeid, selleks et lihtsustada selliste autoriseerimistaotluste esitamist.

               (4)Määruse (EÜ) nr 1907/2006 artikli 62 lõike 4 punktis e osutatud alternatiivide analüüsi puhul tuleks põhjendust, milles näidatakse, et toodet või kompleksset toodet pärast sulgemiskuupäeva enam ei toodeta, et see ei saa ilma varuosata ettenähtud viisil toimida ja et sellist varuosa ei saa toota ilma selle aineta või et toodet või kompleksset toodet ei saa parandada muul viisil kui seda ainet kasutades, pidada piisavaks, järeldamaks, et sobivad alternatiivid puuduvad. Kuna ainet kasutatakse selliste varuosade tootmisel või selliste toodete või komplekssete toodete parandamisel üha vähem, sest aine kavandatud kasutusotstarve on seotud tootega, mida enam ei toodeta, samas kui teadus- ja arendustegevuse, katsetamise, kvalifitseerimise ja tootmise kulud, mis on seotud selliste kasutusviiside võimalike alternatiivide leidmisega, on tõenäoliselt suured, pidades silmas kasutuse eeldatavat vähenemist, peetakse sellist sätet põhjendatuks.

               (5)Samuti tuleks määruse (EÜ) nr 1907/2006 artikli 62 lõike 5 punktis a osutatud sotsiaalmajanduslikus analüüsis põhjendust, milles tõendatakse, et toodet või kompleksset toodet pärast sulgemiskuupäeva enam ei toodeta, et see ei saa ilma varuosata ettenähtud viisil toimida ja et sellist varuosa ei saa ilma selle aineta toota või et toodet või kompleksset toodet ei saa parandada muul viisil kui seda ainet kasutades, pidada piisavaks, selleks et tõendada selle aine kasutamise sotsiaalmajanduslikku kasu. Varuosade puudumine või asjaolu, et tooteid või kompleksseid tooteid, mida enam ei toodeta, ei ole võimalik ilma selle aineta parandada, tooks kaasa nende toodete või komplekssete toodete enneaegse vananemise enne nende kasutusaja lõppu ja seega nende enneaegse äraviskamise, põhjustades tõenäoliselt suuri kulusid ettevõtjatele, tarbijatele või ühiskonnale. Lisaks eeldatakse, et selliste varuosade puhul kasutatava aine kasutuskordade ja koguste arv väheneb, mis omakorda vähendab inimeste tervisele ja keskkonnale avalduvat mõju, mis on seotud ainega kokkupuutumise või selle keskkonda laskmisega. Seepärast on asjakohane, et taotleja esitaks määruse (EÜ) nr 1907/2006 artikli 62 lõike 5 punktis a osutatud sotsiaalmajandusliku analüüsi sisu kokkuvõtlikus vormis. See ei mõjuta vajadust võtta arvesse aine kasutamisest inimeste tervisele või keskkonnale tulenevat ohtu ega taotleja vajadust tõendada, et sotsiaalmajanduslik kasu kaalub selle ohu üles.

               (6)Kui täpsustada nende autoriseerimistaotluste sisu, mis esitatakse aine kasutamise kohta remondiks mõeldud varuosade tootmisel või selliste toodete ja komplekssete toodete parandamisel, mida enam ei toodeta, siis peaks see vähendama Euroopa Kemikaaliameti (edaspidi „kemikaaliamet“) töökoormust autoriseerimistaotluste hindamisel kõnealustel erijuhtudel. Selliste taotluste eest võetavad lõivud peaksid olema proportsioonis eeldatava töökoormusega, mida need juhud ametile põhjustavad, ja seega peaksid need olema madalamad võrreldes muude kasutusotstarvete taotluste puhul nõutavate lõivudega. Samadel põhjustel tuleks kõnealusteks kasutusviisideks antud autoriseeringute läbivaatamise tasusid vähendada sama proportsiooni võrra.

               (7)Seepärast tuleks komisjoni määrust (EÜ) nr 340/2008
                  7
                vastavalt muuta.

               (8)Käesoleva määrusega ette nähtud meetmed on kooskõlas määruse (EL) nr 1907/2006 artikliga 133 loodud komitee arvamusega,

               ON VASTU VÕTNUD KÄESOLEVA MÄÄRUSE:

               Artikkel 1

               Käesoleva määrusega rakendatakse määruse (EÜ) nr 1907/2006 artikli 61 lõiget 1, artikli 62 lõike 4 punkti e ja artikli 62 lõike 5 punkti a seoses autoriseerimistaotluste ja läbivaatamisaruannetega, mis käsitlevad kõnealuse määruse XIV lisas loetletud aine mõnd järgmist kasutusviisi (kas puhasainena või segu koostisainena):

               (a)varuosade tootmine toodetena või komplekssete toodetena selliste toodete või komplekssete toodete parandamiseks, mille tootmine on lõppenud või lõpeb enne XIV lisas selle aine kandes nimetatud sulgemiskuupäeva, kui seda ainet kasutati nende toodete või komplekssete toodete valmistamisel ja need ei saa ilma kõnealuse varuosata toimida ettenähtud viisil ning varuosa ei saa toota ilma selle aineta (edaspidi „originaalvaruosade tootmine“);

               (b)selliste toodete või komplekssete toodete parandamine, mille tootmine on lõppenud või lõpeb enne XIV lisas selle aine kandes nimetatud sulgemiskuupäeva, kui seda ainet kasutati nende toodete või komplekssete toodete valmistamisel ja neid ei saa parandada muul viisil kui seda ainet kasutades („selliste toodete või komplekssete toodete parandamine, mida enam ei toodeta“).

               Artikkel 2

               1.Määruse (EÜ) nr 1907/2006 artikli 62 kohane autoriseerimistaotlus aine kasutamiseks originaalvaruosade tootmisel või selliste toodete või komplekssete toodete parandamisel, mida enam ei toodeta, loetakse kõnealuse määruse artikli 62 lõike 4 punktile e vastavaks, kui see sisaldab järgmist:

               (a)aine kirjeldus ja selle toime analüüs ning

               (b)põhjendus, millega tõendatakse, et käesoleva määruse artikli 1 punktides a või b sätestatud tingimused on täidetud.

               2.Määruse (EÜ) nr 1907/2006 artikli 62 kohane autoriseerimistaotlus aine kasutamiseks originaalvaruosade tootmisel või selliste toodete või komplekssete toodete parandamisel, mida enam ei toodeta, loetakse kõnealuse määruse artikli 62 lõike 5 punktile a vastavaks, kui see sisaldab järgmist:

               (a)inimtervisele või keskkonnale avalduva mõju kokkuvõtlik kirjeldus vastavalt kemikaaliohutuse aruandes esitatud teabele;

               (b)taotletava kasutusala sotsiaalmajandusliku kasu kokkuvõtlik kirjeldus, sealhulgas põhjendus, millega tõendatakse, et käesoleva määruse artikli 1 punktides a või b sätestatud tingimused on täidetud;

               (c)järeldus, mis põhineb taotletud aine kasutamisest tulenevate riskide ja kasu võrdlusel, nagu on kirjeldatud käesoleva lõike punktides a ja b.

               3.Kui autoriseerimistaotlus esitatakse aine kasutamiseks originaalvaruosade tootmisel või selliste toodete või komplekssete toodete parandamisel, mida enam ei toodeta, piisab aine kasutamisega seotud sotsiaalmajanduslike tegurite ja alternatiivide sobivuse hindamiseks käesoleva artikli lõigetes 1 ja 2 osutatud teabest koos kolmandate isikute esildistega võimalike alternatiivide kohta, mis on esitatud vastavalt määruse (EÜ) nr 1907/2006 artikli 64 lõikele 2.

               4.Käesoleva artikli lõikeid 1, 2 ja 3 kohaldatakse mutatis mutandis määruse (EÜ) nr 1907/2006 artikli 61 lõike 1 kohaselt esitatud läbivaatamisaruannete puhul, mis käsitlevad autoriseeringut, mis on antud aine kasutamiseks originaalvaruosade tootmisel või selliste toodete või komplekssete toodete parandamisel, mida enam ei toodeta.

               5.Euroopa Kemikaaliamet (edaspidi „amet“) teeb hiljemalt [lisada kuupäev – 14 päeva pärast jõustumiskuupäeva] üldsusele kättesaadavaks spetsiaalsed alternatiivide analüüsi ja sotsiaalmajandusliku analüüsi vormid, mida kasutatakse selleks, et taotleda ainete kasutusalade autoriseerimist originaalvaruosade tootmisel või selliste toodete või komplekssete toodete parandamisel, mida enam ei toodeta, samuti sellisteks kasutusviisideks antud autoriseeringut käsitlevate läbivaatamisaruannete puhul, mis esitatakse kooskõlas käesoleva määrusega ja mis kajastavad lõigetes 1 ja 2 osutatud elemente.

               Artikkel 3

               Määrust (EÜ) nr 340/2008 muudetakse järgmiselt.

               (1)Artikli 8 lõike 2 neljanda lõigu järele lisatakse järgmine lõik:

               „Amet nõuab vähendatud tasu, nagu on sätestatud käesoleva määruse VI lisa punktis 2, autoriseerimistaotluste puhul, mis käsitlevad ainete kasutamist originaalvaruosade tootmisel, mis on ette nähtud selliste komisjoni rakendusmääruse...*
                  8+ artikli 1 punktis a kirjeldatud toodete või komplekssete toodete parandamiseks, mida enam ei toodeta, ning selliste kõnealuse rakendusmääruse artikli 1 punktis b kirjeldatud toodete või komplekssete toodete parandamisel, mida enam ei toodeta, ning mis on esitatud kooskõlas kõnealuse rakendusmäärusega.

               _______________

               *
                     Komisjoni [kuupäev] rakendusmäärus .../... [pealkiri] (ELT ...).“

               (2)Artikli 9 lõike 2 neljanda lõigu järele lisatakse järgmine lõik:

               „Amet nõuab vähendatud tasu, nagu on sätestatud käesoleva määruse VI lisa punktis 2, autoriseerimistaotluste puhul, mis käsitlevad ainete kasutamist originaalvaruosade tootmisel, mis on ette nähtud selliste komisjoni rakendusmääruse...+ artikli 1 punktis a kirjeldatud toodete või komplekssete toodete parandamiseks, mida enam ei toodeta, ning selliste kõnealuse rakendusmääruse artikli 1 punktis b kirjeldatud toodete või komplekssete toodete parandamisel, mida enam ei toodeta, ning mis on esitatud kooskõlas kõnealuse rakendusmäärusega.“

               (3)VI ja VII lisa asendatakse käesoleva määruse lisas esitatud tekstiga.

               Artikkel 4

               Käesolev määrus jõustub kahekümnendal päeval pärast selle avaldamist Euroopa Liidu Teatajas.

               Käesolev määrus on tervikuna siduv ja vahetult kohaldatav kõikides liikmesriikides.

               Brüssel, 31.5.2021

                     Komisjoni nimel

                     president
                     Ursula VON DER LEYEN

                     (1)

                        ELT L 396, 30.12.2006, lk 1.

                     (2)

                        COM(2014) 368 final.

                     (3)

                        COM(2018) 116 final.

                     (4)

                        COM(2015) 614 final.

                     (5)

                        „ELi ringmajanduse loomise tegevuskava“, nõukogu 20. juuni 2016. aasta järeldused, ST 10518 2016 INIT.

                     (6)

                        „Komplekssed tooted“, nagu on kirjeldatud Euroopa Kohtu 10. septembri 2015. aasta otsuses Fédération des entreprises du commerce et de la distribution (FCD) ja Fédération des magasins de bricolage et de l’aménagement de la maison (FMB), C-106/14 , ECLI:EU:C:2015:576, punktid 48–54.

                     (7)

                        Komisjoni 16. aprilli 2008. aasta määrus (EÜ) nr 340/2008 Euroopa Kemikaaliametile vastavalt Euroopa Parlamendi ja nõukogu määrusele (EÜ) nr 1907/2006, mis käsitleb kemikaalide registreerimist, hindamist, autoriseerimist ja piiramist (REACH), makstavate tasude kohta (ELT L 107, 17.4.2008, lk 6).

                     (8)
                  +
                        Väljaannete talitus: palun sisestada teksti käesoleva rakendusmääruse number ning lisada joonealusesse märkusesse kõnealuse rakendusmääruse number, kuupäev, pealkiri ja ELT avaldamisviide.

    ---documentbreak---

               LISA

               „VI LISA

               Tasud määruse (EÜ) nr 1907/2006 artikli 62 kohaste autoriseerimistaotluste eest

               1.
                     Autoriseerimistaotluste tasud

               Tabel 1

               Standardtasud

                        Baastasu

                        54 100 eurot

                        Lisatasu aine kohta

                        10 820 eurot

                        Lisatasu kasutusala kohta

                        48 690 eurot

               Tabel 2

               Vähendatud tasumäärad keskmise suurusega ettevõtjatele

                        Baastasu

                        40 575 eurot

                        Lisatasu aine kohta

                        8 115 eurot

                        Lisatasu kasutusala kohta

                        36 518 eurot

               Tabel 3

               Vähendatud tasumäärad väikeettevõtjatele

                        Baastasu

                        24 345 eurot

                        Lisatasu aine kohta

                        4 869 eurot

                        Lisatasu kasutusala kohta

                        21 911 eurot

               Tabel 4

               Vähendatud tasumäärad mikroettevõtjatele

                        Baastasu

                        5 410 eurot

                        Lisatasu aine kohta

                        1 082 eurot

                        Lisatasu kasutusala kohta

                        4 869 eurot

               2.
                     Artikli 8 lõikes 2 osutatud tasud autoriseerimistaotluste eest, mis on esitatud aine kasutamiseks originaalvaruosade tootmisel või selliste toodete või komplekssete toodete parandamisel, mida enam ei toodeta.

               Tabel 1

               Standardtasud

                        Baastasu

                        27 050 eurot

                        Lisatasu aine kohta

                        5 410 eurot

                        Lisatasu kasutusala kohta

                        24 345 eurot

               Tabel 2

               Vähendatud tasumäärad keskmise suurusega ettevõtjatele

                        Baastasu

                        20 287 eurot

                        Lisatasu aine kohta

                        4 057 eurot

                        Lisatasu kasutusala kohta

                        18 259 eurot

               Tabel 3

               Vähendatud tasumäärad väikeettevõtjatele

                        Baastasu

                        12 172 eurot

                        Lisatasu aine kohta

                        2 434 eurot

                        Lisatasu kasutusala kohta

                        10 955 eurot

               Tabel 4

               Vähendatud tasumäärad mikroettevõtjatele

                        Baastasu

                        2 705 eurot

                        Lisatasu aine kohta

                        541 eurot

                        Lisatasu kasutusala kohta

                        2 434 eurot

               VII LISA

               Tasud määruse (EÜ) nr 1907/2006 artikli 61 kohase autoriseeringu läbivaatamise eest

               1.
                     Autoriseeringu läbivaatamise tasud

               Tabel 1

               Standardtasud

                        Baastasu

                        54 100 eurot

                        Lisatasu aine kohta

                        10 820 eurot

                        Lisatasu kasutusala kohta

                        48 690 eurot

               Tabel 2

               Vähendatud tasumäärad keskmise suurusega ettevõtjatele

                        Baastasu

                        40 575 eurot

                        Lisatasu aine kohta

                        8 115 eurot

                        Lisatasu kasutusala kohta

                        36 518 eurot

               Tabel 3

               Vähendatud tasumäärad väikeettevõtjatele

                        Baastasu

                        24 345 eurot

                        Lisatasu aine kohta

                        4 869 eurot

                        Lisatasu kasutusala kohta

                        21 911 eurot

               Tabel 4

               Vähendatud tasumäärad mikroettevõtjatele

                        Baastasu

                        5 410 eurot

                        Lisatasu aine kohta

                        1 082 eurot

                        Lisatasu kasutusala kohta

                        4 869 eurot

               2.
                     Artikli 9 lõike 2 viiendas lõigus osutatud tasu autoriseeringu läbivaatamise eest, mis on antud ainete kasutamiseks originaalvaruosade tootmisel või selliste toodete või komplekssete toodete parandamisel, mida enam ei toodeta.

               Tabel 1

               Standardtasud

                        Baastasu

                        27 050 eurot

                        Lisatasu aine kohta

                        5 410 eurot

                        Lisatasu kasutusala kohta

                        24 345 eurot

               Tabel 2

               Vähendatud tasumäärad keskmise suurusega ettevõtjatele

                        Baastasu

                        20 287 eurot

                        Lisatasu aine kohta

                        4 057 eurot

                        Lisatasu kasutusala kohta

                        18 259 eurot

               Tabel 3

               Vähendatud tasumäärad väikeettevõtjatele

                        Baastasu

                        12 172 eurot

                        Lisatasu aine kohta

                        2 434 eurot

                        Lisatasu kasutusala kohta

                        10 955 eurot

               Tabel 4

               Vähendatud tasumäärad mikroettevõtjatele

                        Baastasu

                        2 705 eurot

                        Lisatasu aine kohta

                        541 eurot

                        Lisatasu kasutusala kohta

                        2 434 eurot

               “